आंखों का तारा अब आंखों की किरकरी... आखिर क्यों
आंखों का तारा अब आंखों की किरकरी... आखिर क्यों
कुछ दिन पहले की ही तो बात है। पुलिस महकमे के एक आला अफसर बड़े-बड़ों की आंखाें का तारा थे। महकमे में तूती बोलती थी। नक्सल खात्मे की पूरी कमान उनके हाथ में थी। न सिर्फ उनकी टेरेटरी में, बल्कि राजधानी तक में उनका नाम अदब से लिया जाता था। कहते थे, नक्सलवाद खत्म करना है तो उनके फार्मूले पर चलो। देखो... कैसे काम कर रहे हैं। वक्त इतनी जल्दी करवट ले लेगा, किसी ने नहीं सोचा था। बिना पूछे कदम बाहर रखने पर पाबंदी लगा दी गई। महकमे में हर अफसर की नजर में एक ही सवाल तैर रहा है, आखिर आंखों का तारा आंखों की किरकिरी क्यों बन गया। हद तो यह हो गई कि इनके साथी अफसर तो दूर, खास लॉबी के अधिकारी भी हाल चाल जानने की काेशिश नहीं कर रहे हैं। उल्टे सब अपना दामन बचाने की जुगत में हैं। सबको भय है, कहीं हमसे लिंक न जुड़ जाए। इसी डर से मिलना तो दूर, कोई हाल-चाल तक नहीं पूछ रहा।
पांच विधायक, आठ लालबत्तियां
जैसे-जैसे प्रदेश के चौथे विधानसभा चुनाव का समय आ रहा है, सत्तारूढ़ पार्टी के नेता तीसरी पारी में क्षेत्र, जाति, समाज को मिले महत्व की लिस्टिंग करने लगे हैं। इससे यह सामने आ रहा है कि सरगुजा और बस्तर बड़ी चुनौती है। इन इलाकों ने सरकार के लिए मुश्किल खड़ी कर दी थी। कभी इन्हीं इलाकों के रास्ते ही सरकार तक ले जाते थे। लेकिन पिछले चुनाव में दोनों ही इलाके दहाई सीटों पर आकर अटक गए। पार्टी ने इस समस्या का तोड़ निकाला। इन इलाकों के नेताओं को दिल खोलकर लालबत्तियां बांटीं हैं। सरगुजा के एक नेता एकाएक मिले इस महत्व से अभिभूत हैं। वे गर्व से बताते हैं- अब हमारा समय आया है। हमारे पांच विधायक हैं और लालबत्तियां आठ हैं। फिर गिनाने भी लगते हैं कि एक नंबर दो के मंत्री, पांच निगम-मंडल में, एक केंद्र में मंत्री तो दूसरे दर्जा प्राप्त मंत्री। लोग चुपचाप सुन रहे हैं। उन्हें इंतजार है इस बार इन इलाकों के नतीजाें का।
नेता अधिक, कार्यकर्ता कम... इसलिए भीड़ का हिसाब
युवा कांग्रेस 23 मार्च को विधानसभा घेराव की तैयारी में है। घेराव में कौन कितने आदमी लाएगा, ये सवाल हर युवा कांग्रेसी को परेशान कर रहा है। दरअसल अध्यक्ष और युवा विधायक ने ऐसा सिस्टम तैयार किया है कि घेराव से पहले इसकी जांच होगी कि कौन जिलाध्यक्ष कितने लोगों के साथ रायपुर पहुंचा। इसके लिए अलग-अलग प्वाइंट बनाए गए हैं। गाड़ियों में भरकर आने वाले जिलाध्यक्ष पहले इन प्वाइंट में पहुंचेंगे। वहां लोगों की गिनती होगी फिर गाड़ियां आगे बढ़ेंगी। विधायक का यह फरमान कई लोगों पर भारी पड़ रहा है। क्योंकि अब तक सौ-दो सौ की संख्या बताकर 20-25 युवाओं से भी काम चल जाता था, लेकिन इस बार प्वाइंट और जांच के सिस्टम ने युवा नेताओं को फील्ड में काम करने पर मजबूर कर दिया है। दरअसल, यहां नेताओं की संख्या कार्यकर्ताओं से भी ज्यादा जो हो गई है।
hin_Deva hin_Deva hin_Deva awa_Deva hin_Deva hin_Deva hin_Deva